**Projektas**

**LIETUVOS RESPUBLIKOS SEIMAS**

**REZOLIUCIJA**

**DĖL TINKAMO IR VISUOTINIO PILIEČIŲ PARENGIMO GYNYBAI**

2016 m.          d. Nr.

Vilnius

Lietuvos Respublikos Seimas,

***vadovaudamasis*** Lietuvos Respublikos Konstitucijos 3 straipsnio antrojoje dalyje įtvirtinta nuostata dėl Tautos bei kiekvieno piliečio teisės "priešintis bet kam, kas prievarta kėsinasi į Lietuvos valstybės nepriklausomybę, teritorijos vientisumą, konstitucinę santvarką",

139 straipsnio antrosios dalies nuostata "Įstatymo nustatyta tvarka Lietuvos Respublikos piliečiai privalo atlikti karo ar alternatyviąją krašto apsaugos tarnybą";

Nacionalinio saugumo pagrindų įstatymo 2 straipsnio nuostata "Lietuvos nacionalinį saugumą užtikrina Lietuvos Respublikos piliečiai [...]";

2012 metų Nacionalinio saugumo strategijos 15.5 straipsniu "Narystė NATO suteikia Lietuvos Respublikai patikimas kolektyvinės gynybos garantijas, tačiau neatleidžia nuo atsakomybės savarankiškai ir bendradarbiaujant su sąjungininkais rengtis krašto gynybai";

Konstitucinio Teismo 2009 metų rugsėjo 24 d. nutarime pabrėžta  "[...] būtinybė tinkamai parengti piliečius šalies gynybai, inter alia privalomajai karo tarnybai mobilizacijos atveju [...], tame pačiame nutarime įstatymo leidėjas įpareigojamas “[…] nustatyti ir tokį teisinį reguliavimą, kuriuo būtų sudarytos teisinės prielaidos piliečius iš anksto tinkamai parengti tam, kad paskelbus mobilizaciją jie galėtų tinkamai vykdyti savo konstitucinę pareigą ginti valstybę. Taigi valstybėje turi būti ne tik reguliarioji kariuomenė, bet ir reikiamas skaičius ginti valstybę tinkamai parengtų piliečių […]”;  
 Ginkluotos gynybos ir pasipriešinimo agresijai įstatymo 6 straipsnio 2 dalimi "Agresijos atveju Lietuvos Respublikos gynyba ir pasipriešinimas agresoriui yra visuotinis. Lietuvos nepriklausomybę, teritorijos vientisumą ir konstitucinę santvarką ginklu gina valstybės ginkluotosios pajėgos, gynybai panaudojami visi krašto ištekliai, Tauta ir kiekvienas pilietis priešinasi visais įmanomais būdais, neuždraustais visuotinai pripažintų tarptautinės teisės normų" bei to paties straipsnio 3 dalimi "Agresijos atveju Lietuvos Respublikos ginkluota gynyba yra besąlyginė. Ji negali būti saistoma agresijos masto ir jokių kitų sąlygų. Niekas negali varžyti Tautos ir kiekvieno piliečio teisės priešintis agresoriui ar okupantui. Lietuva ginasi ir priešinasi agresijai, nelaukdama, kol bus suteikta tarptautinė pagalba";

Šiaurės Atlanto sutarties 3 straipsniu "Kuo efektyviau siekdamos šios Sutarties tikslų, Šalys, kiekviena atskirai ir kartu, nuolatinėmis ir veiksmingomis savo pačių bei tarpusavio paramos priemonėmis palaikys ir plėtos individualų ir kolektyvinį pajėgumą ginkluotam užpuolimui atremti",

***atsižvelgdamas*** į Lietuvos geopolitinę padėtį ir grėsmes nacionaliniam saugumui;

***pabrėždamas,*** kad Rusijos agresyvios politikos  keliama grėsmė tiek viso regiono, tiek ir Lietuvos saugumui yra ilgalaikė, galinti tęstis keletą artimiausių dešimtmečių ir jos atgrasymui reikia akivaizdaus praktinio pasirengimo ne tik ginkluotai, bet ir  visuotinei gynybai;  
 ***įvertinęs*** privalomosios karo tarnybos sugrąžinimo patirtį per pastaruosius metus ir pripažindamas, kad atsitiktinės loterijos principas nesulaukė didžiosios dalies visuomenės pritarimo;

***sveikindamas*** nemažos dalies jaunuolių savanorišką apsisprendimą atlikti karo prievolę;

***konstatuodamas***, kad Lietuvos teritorinei gynybai užtikrinti reikalingas mišrios kariuomenės modelis, kurį sudaro reguliari kariuomenė su parengtu jos rezervu ir kad dabartinės šaukimo į karo tarnybą apimtys (tik po 3 tūkstančius šauktinių kasmet) yra per lėtos jau artimiausiu metu suformuoti pakankamo dydžio rezervą;

***manydamas***, kad šaukimas atlikti karo prievolę turi būti teisingas ir lygus visiems;

***nustato*** būtinybę nuosekliai ir pasiruošus pereiti prie nuolatinės visuotinės karo prievolės, kviečiant jaunuolius ją atlikti tuojau po vidurinio mokslo baigimo ar  sulaukus 18 metų amžiaus;

***siūlo*** Vyriausybei iki š. m. gegužės 1 d. atlikti reikalingus skaičiavimus, per kiek laiko Krašto apsaugos sistema būtų pasirengusi pereiti prie visuotinės karo prievolės sistemos ir iki š.m. rugsėjo 10 d. pateikti Seimui reikalingas perėjimui prie visuotinės karo tarnybos įstatymų pataisas.

Seimo Pirmininkė Loreta Graužinienė

Projektą parengė Seimo narė Rasa Juknevičienė